CELEX: 32014D0214(01)
Language: sl
Date: 2014-02-12 00:00:00
Title: Izvedbeni sklep Komisije z dne 12. februarja 2014 o podaljšanju financiranja posebnih nujnih ukrepov za zaščito Unije pred steklino

14.2.2014   
            
            
               SL
            
            
               Uradni list Evropske unije
            
            
               C 43/6
            
         
      IZVEDBENI SKLEP KOMISIJE
   
   z dne 12. februarja 2014
   o podaljšanju financiranja posebnih nujnih ukrepov za zaščito Unije pred steklino
   2014/C 43/09
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1), zlasti člena 8(2) Odločbe,
   ob upoštevanju naslednjega:
   
               (1)
            
            
               Odločba Sveta 2009/470/ES določa, da se lahko, kadar je država članica neposredno ogrožena zaradi pojava ali razvoja ene od bolezni iz Priloge k navedeni odločbi na ozemlju tretje države, sprejmejo kakršni koli ustrezni ukrepi za reševanje položaja, vključno z dodelitvijo finančnega prispevka Unije za ukrepe, ki veljajo za še zlasti potrebne za uspešno ukrepanje.
            
         
               (2)
            
            
               S Sklepom Komisije 2009/582/ES z dne 29. julija 2009 o financiranju posebnih nujnih ukrepov za zaščito Skupnosti pred steklino (2) in Sklepom Komisije 2011/C 64/05 z dne 25. februarja 2011 o podaljšanju financiranja posebnih nujnih ukrepov za zaščito Unije pred steklino (3) je bilo odobreno financiranje načrta za odpravo stekline na ozemlju Kaliningrajske oblasti Ruske federacije.
            
         
               (3)
            
            
               Steklina je živalska bolezen, ki prizadene predvsem divje in domače mesojede živali ter povzroča resne posledice za javno zdravje, in je navedena v Prilogi k Odločbi 2009/470/ES.
            
         
               (4)
            
            
               Ozemlje Kaliningrajske oblasti, ruske eksklave, ki jo obdaja ozemlje EU, leži ob državah članicah, ki jim je uspelo odpraviti steklino na večini svojega ozemlja. Za preprečitev ponavljajočih se ponovnih okužb v državah članicah, ki mejijo s Kaliningrajsko oblastjo, in za odpravo bolezni tudi na njenem ozemlju je bil potreben posebni ukrep.
            
         
               (5)
            
            
               Glede na sorazmerno velikost ozemlja Kaliningrajske oblasti je bolj ustrezno in stroškovno učinkovito sodelovati pri prizadevanjih za odpravo stekline v tej regiji kakor uvesti varnostne pasove cepljenja na ozemljih sosednjih držav članic, ki bi morali biti trajni.
            
         
               (6)
            
            
               Zaradi izvajanja navedenega načrta v letu 2013 ni bilo ugotovljenih primerov stekline v Kaliningrajski oblasti ter na območjih sosednjih Litve in Poljske.
            
         
               (7)
            
            
               Da bi zagotovili, da se steklina na nekem območju odpravi, je treba neprekinjeno izvajati oralno cepljenje dvakrat letno vsaj dve leti po odkritju zadnjega primera bolezni.
            
         
               (8)
            
            
               Trenutno se izvaja 36-mesečni načrt, ki ga financira Unija in ki bo potekel 31. maja 2014.
            
         
               (9)
            
            
               Da bi ohranili rezultate, dosežene z sofinanciranjem Unije v zadnjih letih, ter zagotovili izpolnitev cilja odprave stekline v Kaliningrajski oblasti in tveganja njenega ponovnega vnosa na sosednje ozemlje Unije, je treba finančno podporo za dejavnosti za odpravo stekline v Kaliningrajski oblasti podaljšati za dodatnih 24 mesecev.
            
         
               (10)
            
            
               Rusija je 13. januarja 2013 Komisiji predložila načrt za odpravo stekline v Kaliningrajski oblasti za obdobje od junija 2014 do maja 2016, za katerega je bilo ugotovljeno, da je sprejemljiv glede cilja zaščite Unije pred steklino. Predvideni ukrepi iz navedenega načrta so bistveni za zaščito interesa Unije, zato je primerno, da Unija sofinancira nekatere ukrepe. V letu 2014 bi bilo zato treba odobriti finančni prispevek Unije za izvajanje navedenega načrta.
            
         
               (11)
            
            
               V skladu s členom 84 Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 ter s členom 94 Delegirane uredbe Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 institucija ali organi, ki jih je ta institucija pooblastila, pred prevzemom obveznosti za odhodke iz proračuna Unije sprejmejo sklep o financiranju, ki določa bistvene elemente ukrepa, povezanega z odhodki.
            
         
               (12)
            
            
               Poleg tega bo Sklep Komisije 2011/C 64/05 s tem postal zastarel in bi ga bilo treba razveljaviti.
            
         
               (13)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   1.   Načrt za odpravo stekline v Kaliningrajski oblasti (v nadaljnjem besedilu: načrt), ki ga je predložila Rusija, se odobri za obdobje od 1. junija 2014 do 31. maja 2016.
   2.   Ukrepanje iz tega sklepa zajema naslednje ukrepe, ki so del predvidenih dejavnosti v okviru načrta iz odstavka 1:
   
               —
            
            
               nakup vab s cepivom za oralno imunizacijo divjih mesojedih živali,
            
         
               —
            
            
               razdelitev vab s cepivom iz prejšnje točke po ozemlju Kaliningrajske oblasti.
            
         Člen 2
   Najvišji prispevek Unije, ki znaša 1 100 000 EUR, se financira iz proračunske vrstice 17 04 04 splošnega proračuna Unije za finančno leto 2014.
   Člen 3
   1.   Dodelitev posameznih nepovratnih sredstev Regionalnemu centru za boj proti živalskim boleznim državne veterinarske uprave Kaliningrajske oblasti Ruske federacije (Государственное учреждение ветеринарии Калининградской области „Областная станция по борьбе с болезнями животных“) se odobri.
   2.   Ukrepi iz člena 1(2) se lahko financirajo do 100 % ustreznih upravičenih stroškov, če del skupnih stroškov ukrepanja krije Regionalni center za boj proti živalskim boleznim državne veterinarske uprave Kaliningrajske oblasti Ruske federacije (Государственное учреждение ветеринарии Калининградской области „Областная станция по борьбе с болезнями животных“) ali se krije s prispevki, ki niso prispevki Unije.
   3.   Najvišji znesek, ki se povrne za ukrepe iz člena 1(2), v povprečju ne presega 0,95 EUR na kupljeno in razdeljeno vabo s cepivom.
   Člen 4
   Podrobni pogoji za tehnično izvajanje in financiranje se določijo v sporazumu o dodelitvi nepovratnih sredstev, ki se sklene med Komisijo in upravičencem.
   Člen 5
   Ta sklep je sklep o financiranju v smislu člena 84 finančne uredbe.
   Člen 6
   Sklep Komisije 2011/C 64/05 se razveljavi z učinkom od 31. decembra 2014.
   
      V Bruslju, 12. februarja 2014
      
         
            Za Komisijo
         
         Tonio BORG
         
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  UL L 198, 30.7.2009, str. 85.
   
      (3)  UL C 64, 1.3.2011, str. 7.